Arnold Schwarzenegger

Is aisteoir agus polaiteoir i Stáit Aontaithe Mheiriceá é Arnold Alois Schwarzenegger (a rugadh ar an 30 Iúil 1947). An 38ú Gobharnóir California a bhí ann. 

As an Ostair is ea é, agus bhí cáil bainte amach aige mar chorpfhorbróir agus mar aisteoir, i scannáin aicsin go minic. sula ndeachaigh sé isteach sa pholaitíocht mar iarrthóir an Pháirtí Phoblachtaigh do phost ghobharnóir Chalifornia.

Saol 
Rugadh Schwarzenegger i dThal bei Graz, san Ostair.  Tógaint chrua a bhí aige; ags athair tíoránach brúidiúil a mhúnlaigh gnéithe dá phearsantacht. 

Bhog sé go SAM sa bhliain 1968, agus in aois 21 dó. Bhí rath nach beag aige mar chorpfhorbróir. Bhí craobh an domhain, "Mr Olympia", buaite faoi shé aige idir 1970 and 1975.

Aisteoireacht 

Thosaigh sé ag aisteoireacht Hollywood i 1975. Thánig a chéad scannán amach i 1976, an gheandrámaíocht  Stay Hungry le Jeff Bridges.

Ba i 1984 a deineadh a chóta bán nuair a fuair sé ról an mheaisín mharfaigh i saothar duairc foréigneach iontach le James Cameron, The Terminator,,. Vae leis ansin le saothair mhór-ráchairte cosúil le Predator (1987),  Twins (1988), Kindergarten Cop (1990), True Lies (1994), Total Recall. agus a lán eile nach iad.

Is é tuairim na coitiantachta go bhfuil Terminator 2: Judgement Day (1991) ar cheann de na scannáin leantacha is fearr a bhí riamh ann.   Sna blianta sin, chuir dhá chnuasach acmhainneach, seanbhunaithe ar a mbonnaibh (The Terminator agus Predator).

Polaitíocht 

Faoi thosach na mílaoise bhí Arnold ag éirí corrthónach. Bhí sé pósta (le Maria Shriver, neacht JFK)  agus clann air, an leathchéad cnagtha aige agus a shaol aisteoireachta ag imeacht le fána ábhairín. Réitigh a cháil, a shaibhreas agus tuiscint pholaitiúil na gCinnéideach an tslí pholaitiúil dó. 

D’éirigh leis sa toghchán athghairme i gCalifornia in 2003 agus toghadh mar Ghobharnóir é.  Ghlac Schwarzenegger mionn an Ghobharnóra ar an 17 Deireadh Fómhair 2003. Tharla sin in ainneoin go dtáinig líomhaintí faoi chiapadh gnéis chun cinn i rith an fheachtais.  Dúirt Ted Kennedy ag an am, nuair a cuireadh in iúl dó go raibh Schwarzenegger díreach tofa mar ghobharnóir ar Chalifornia: “Léiríonn toghadh Arnold go bhfuil muid ag maireachtáil go cinnte i náisiún inimirceach.”  

Thosaigh Schwarzenegger a dhara théarma san oifig ar an 5 Eanáir, 2007.   

Tháinig Jerry Brown, ball den Pháirtí Daonlathach, ina dhiaidh sa phost sin sa bhliain 2011.

Aisteoireacht arís 
Bhíodh Schwarzenegger le feiceáil in The Expendables 2 (2012), agus bhi páirt lárnach  in The Last Stand (2013) agus ansin Escape Plan (2013)l e Sylvester Stallon, Sabotage (2014), The Expendables 3 (2014),Terminator Genisys (2015),   Conan the Conqueror,  Why We're Killing Gunther (2016)  agus Terminator: Dark Fate (1 Samhain 2019) le James Cameron.   Bhí Schwarzenegger seacht mbliana le cois an trí scór nuair a tháinig Terminator Genisys amach, agus dá bhrí sin, ní raibh an teacht i láthair céanna aige. ‘Old, but not obsolete,’ a dúirt Terminator Arnie go deisbhéalach.

Teangacha 
Ní cainteoir Béarla ó dhúchas é Schwarzenegger agus tá clú ar a bhlas cainte.  Bhí sé admhaithe aige gur féidir leis Béarla a labhairt gan aon bhlas ach go gcothaíonn sé é i gcónaí mar go mbíonn an lucht féachana ag súil leis.  

Tá scéal  ann a mhaíonn go n-úsáideann Schwarzenegger teiripeoir cainte lena bhlas a chaomhnú. Agus nuair a dhéantar leaganacha Gearmáinise dá chuid scannán, ní eisean a dhéanann an t-athghuthú air féin – tá a bhlas dúchasach Ostarach róláidir is ró-thuathánach do Terminator,

Saol pearsanta 
Bhí Schwarzenegger pósta le Maria Shriver, neacht le John F. Kennedy, agus ceathrar clainne acu. Fuair siad colscaradh sa bhliain 2011 i ndiaidh caidreamh le bean eile (duine dá bhfostaithe tí) a bheith nochtaithe,. Saolaíodh mac as an gcaidreamh céanna.

Tagairtí 

Daoine a rugadh i 1947
Daoine beo
Aisteoirí Ostaracha
Aisteoirí Meiriceánacha
Corpfhorbróirí
Críostaithe
Fir
Lucht gnó na Stát Aontaithe
Poblachtánaigh na Stát Aontaithe
Saighdiúirí
Scríbhneoirí Meiriceánacha
Scríbhneoirí Ostaracha